
1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 276 din 10 iunie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind învăţământul superior.
Pentru întocmirea raportului, Comisia a analizat avizul Comisiei juridice,  de disciplină şi imunităţi, avizul Consiliului Legislativ şi avizul Consiliului Economic şi Social.

Propunerea legislativă are ca obiect de reglementare organizarea, conducerea şi finanţarea unitară a învăţământului superior românesc. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 23 deputaţi, din totalul de 31 membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi:  doamna Oana Adriana Badea – secretar de stat în cadrul Ministerului Educaţiei, Cercetării şi Inovării; domnul Cristian Mihai Adomniţei – deputat. 

4. Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.


5. În urma dezbaterii, în şedinţa din 17 iunie 2009, Comisia a propus, cu 15 voturi pentru, 4 voturi împotrivă şi 4 abţineri, respingerea propunerii legislative, din următoarele motive:


- propunerea legislativă nu răspunde suficient nevoii de realizare a unei viziuni unitare şi integrale asupra organizării şi funcţionării sistemului de învăţământ superior ca parte a sistemului naţional de învăţământ;


- în cuprinsul propunerii legislative sunt amestecate reglementări referitoare la întregul sistem de învăţământ şi nu doar la componenta învăţământ superior, aşa cum ar obliga titlul şi expunerea de motive;


- prevederile privind arhitectura instituţională, respectiv managementul instituţional nu sunt în deplină concordanţă cu principiile autonomiei universitare;

- din conţinutul propunerii legislative lipsesc elemente de fond şi substanţă referitoare la procesul de descentralizare, asigurarea calităţii educaţiei, formarea şi dezvoltarea competenţelor cheie specifice societăţii bazate pe cunoaştere, crearea cadrului naţional al calificărilor din învăţământul superior ş.a;

-  propunerea legislativă nu este în concordanţă cu obiectivele stabilite prin Programul de guvernare pentru perioada 2009 – 2012, pentru domeniul învăţământ, aprobat de Parlament.

